Virksomheden Thorøs havde omkring 300 ansatte fordelt over hele landet, og med hovedsæde i Frederikshavn, hvor 60 var beskæftiget, var det et chok for fagforeningen 3F, at Thorøs pludselig smed håndklædet i ringen. - Det kom fuldstændig bag på os, vi troede, at virksomheden havde det godt. Det er en virksomhed, som er kendt for at ekspandere og have god vækst, siger formanden for 3F i Frederikshavn, Morten Dahlberg. 3F formanden frygter at de nye ledige nu kommer til at vente i arbejdsløshedskøen meget lang tid. - Der er en meget minimal chance for, at de er i gang igen inden for kort tid. Der er ingen arbejde at få, vi har en arbejdsløshedsprocent på lidt over 12 alene i 3F, siger Morten Dahlberg. Tilbage står de 60 tidligere ansatte på Thorøs nu uden job - og uden lønnen for januar. Der er nemlig ikke som ventet kommet penge ind på kontoen i dag. - Det er et kæmpe problem for mange, der nu formentlig må ud og låne af banken, siger tidligere tillidsrepræsentant hos Thorøs, Michael Wilster. Heller ikke han er optimistisk, når det gælder om at finde nyt arbejde. - Der er jo ikke noget arbejde at få som ufaglært, siger han.

Opsummering:
Det ser sort ud, og det er mange, der nu står uden noget som helst. Sådan lyder det fra 3F Frederikshavn efter en af byens markante virksomheder netop er gået konkurs. 60 ansatte har mistet jobbet.